**Marco Kasper** (s. 8. huhtikuuta 2004 Innsbruck, Itävalta) on itävaltalainen jääkiekkoilija, joka edustaa Ruotsin SHL-liigan Rögle BK:ta. Hän on pelipaikaltaan keskushyökkääjä, mutta Kasper osaa pelata myös laidassa. Hänestä on odotettu parhaimmillaan ensimmäisen kierroksen varausta NHL:n varaustilaisuudessa 2022.

Ura
---

### Seuraura

Kasper syntyi Innsbruckissa, kun hänen isänsä Peter pelasi HC Innsbruckin joukkueessa. Hän on kuitenkin Klagenfurter AC:n kasvatti. Kaudella 2018–2019 Kasper voitti koko monikansallisen B-nuorten sarja EBJL:n syöttöpörssin ja sijoittui pistepörssissä neljänneksi tehoilla 9+63=72. Kaudella 2019–2020 hän sijoittui tehoilla 29+34=63 koko sarjan pistepörssissä toiseksi edellään vain Debreceni HK:n András Bartók. Kasper voitti myös pudotuspelien piste-, maali- ja syöttöpörssin tehoilla 9+9=18 sekä tehotilaston lukemalla +15. Hän debytoi samalla kaudella myös miesten peleissä Klagenfurtin kakkosjoukkueessa niin ikään Itävallan toiseksi korkeimmalla sarjatasolla, monikansallisessa Alps Hockey Leaguessa, jossa vain 15-vuotias Kasper pelasi kolme runkosarjaottelua tehopistein 1+1=2. Hän pelasi myös Itävallan kansallisen kakkossarjatason pudotuspeleissä kaksi ottelua tehden yhden maalin.

Kaudeksi 2020–2021 Kasper siirtyi Ruotsiin Rögle BK:n organisaatioon. Hän pelasi alkukaudella sekä seuran J18- että J20-joukkueessa, mutta Kasper debytoi kauden aikana myös Röglen SHL-joukkueessa, jossa hän sai tililleen kymmenen runkosarjaottelua tehden yhden syöttöpisteen ja kuusi playoff-ottelua ilman tehopisteitä. Hän teki SHL-debyyttinsä vain 16-vuotiaana 21. tammikuuta 2021 vieraissa Djurgårdens IF:ää vastaan. Kasper sai ottelussa jääaikaa 11.35 minuuttia. Hän voitti kauden päätteeksi SHL-hopeaa.

Kasper avasi kaudella 2021–2022 maalitilinsä miesten pääsarjatasolla heti kahdella osumalla Mestarien liigan toisella kierroksella 28. elokuuta 2021 saksalaista EHC Müncheniä vastaan. Hänen ensimmäinen maalinsa syntyi ylivoimalla ja toinen osumansa ilman maalivahtia, kun Rögle tasoitti ottelun kuuden kenttäpelaajan voimin 20 sekuntia ennen varsinaisen peliajan päättymistä. Joukkueen 4–3-voittomaali syntyi lopulta Adam Tambellinin rangaistuslaukauksesta vain kuusi sekuntia ennen päätössummeria. Kasper sai ottelussa myös syöttöpisteen Ludvig Larssonin tekemään maaliin. SHL-uransa avausmaalin hän teki runkosarjan toisella kierroksella 16. syyskuuta 2021 vieraissa Leksands IF:ää vastaan. Samana päivänä Kasper teki Röglen kanssa kaksivuotisen SHL-sopimuksen.

### Maajoukkueura

Kasper pelasi alle 20-vuotiaiden MM-kilpailuissa vuosina 2021 ja 2022. Jälkimmäinen turnaus kuitenkin keskeytettiin useassa joukkueessa ilmenneiden koronavirustartojen vuoksi. Yhteensä hän on pelannut kymmenen nuorten maaottelua.

Itävallan A-maajoukkueessa Kasper on pelannut kolme ottelua tehopistein 2+2=4. Hän teki A-maajoukkuedebyyttinsä vain 17-vuotiaana neljän maan turnauksessa 11. marraskuuta 2021 Slovenian Jesenicessä Valko-Venäjää vastaan. Kasper keräsi ottelussa kaksi syöttöpistettä. Ensimmäisen A-maajoukkuemaalinsa hän teki seuraavassa ottelussa 12. marraskuuta 2021 Ranskaa vastaan.

Muuta
-----

Kasperin isä Peter on entinen Itävallan maajoukkuepuolustaja. Hän toimii nykyään Klagenfurter AC:n U18-joukkueen apuvalmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2019–2020 | Klagenfurter AC II | AlpsHL | 3 | 1 | 1 | 2 | 0 | – | – | – | – | – |
|  | Klagenfurter AC II | AUT-2 | – | – | – | – | – | 2 | 1 | 0 | 1 | 0 |
| 2020–2021 | Rögle BK | J20 Nationell | 6 | 2 | 0 | 2 | 6 | – | – | – | – | – | JMM | 4 | 0 | 1 | 1 | 2 |
|  | Rögle BK | SHL | 10 | 0 | 1 | 1 | 4 | 6 | 0 | 0 | 0 | 0 |
| 2021–2022 | Rögle BK | SHL | 46 | 7 | 4 | 11 | 17 | 13 | 3 | 3 | 6 | 9 | JMM | 2 | 0 | 0 | 0 | 2 |
|  | Rögle BK | J20 Nationell | 12 | 6 | 7 | 13 | 10 | 1 | 1 | 2 | 3 | 0 | MM | 7 | 0 | 2 | 2 | 0 |
| 2022–2023 | Rögle BK | SHL | 52 | 8 | 15 | 23 | 72 | 9 | 0 | 3 | 3 | 6 |
|  | Detroit Red Wings | NHL | 1 | 0 | 0 | 0 | 0 | – | – | – | – | – |
| 3 kautta | yhteensä | SHL | 108 | 15 | 20 | 35 | 93 | 28 | 3 | 6 | 9 | 15 |

Lähteet
-------

* Marco Kasper The Internet Hockey Databasessa (englanniksi)
* Marco Kasper Eurohockey-sivustolla (englanniksi)
* Marco Kasper *Elite Prospects*. Everysport Media Group AB.  (englanniksi)

### Viitteet

1. ↑  Marco Kasper The Internet Hockey Databasessa (englanniksi)
2. 1 2 3 4 5  Marco Kasper *Elite Prospects*. Everysport Media Group AB.  (englanniksi)
3. ↑  Elite Prospects - EBJL Stats 2018-2019 *eliteprospects.com*. Everysport Media Group AB. Viitattu 26.1.2022. (englanniksi)
4. ↑  Elite Prospects - EBJL Stats 2019-2020 *eliteprospects.com*. Everysport Media Group AB. Viitattu 26.1.2022. (englanniksi)
5. ↑  Elite Prospects - EBJL Stats 2019-2020 *eliteprospects.com*. Everysport Media Group AB. Viitattu 26.1.2022. (englanniksi)
6. ↑  Marco Kasper *SHL.se*. SHL AB. Viitattu 26.1.2022. (ruotsiksi)
7. ↑  Marco Kasper *SHL.se*. SHL AB. Viitattu 26.1.2022. (ruotsiksi)
8. ↑  Ekholm, Peter: Kasper passerar 100 SHL-minuter – belönas med tvåårskontrakt *roglebk.se*.  16.9.2021. Rögle Marknads AB. Viitattu 26.1.2022. (ruotsiksi)
9. ↑  Marco Kasper Eurohockey-sivustolla (englanniksi)
10. ↑  Game detail: 11 Nov 2021, Belarus - Austria *Eurohockey.com*.  11.11.2021. European Ice Hockey Online AB & eSports.cz s.r.o. Viitattu 26.1.2022. (englanniksi)
11. ↑  Game detail: 12 Nov 2021, France - Austria *Eurohockey.com*.  12.11.2021. European Ice Hockey Online AB & eSports.cz s.r.o. Viitattu 26.1.2022. (englanniksi)
12. ↑  Peter Kasper *Elite Prospects*. Everysport Media Group AB.  (englanniksi)